**Prevod govora predsednice Republike Slovenije Nataše Pirc Musar**

**na odprtju vodnega paviljona v okviru**

**28. konference OZN o podnebnih spremembah (COP28)**

Dubaj, Združeni arabski emirati, 1. december 2023

Velja govorjena beseda.

**»Voda za podnebje, voda za mir«**

Na konferenco Združenih narodov o vodi marca letos imam žive in lepe spomine. To je bila zelo potrebna budnica za okrepitev globalnega ukrepanja na področju vode. Danes sem tukaj z vami v tem spodbudnem duhu, da slovesno odprem ta paviljon in nadaljujem dobro delo na področju izzivov, povezanih z vodo. Voda je osrednjega pomena za podnebne rešitve in mora biti v središču vsake konference pogodbenic.

Iskreno se zahvaljujem institutu SIWI in vsem partnerjem paviljona, da so postavili vodo v središče konference pogodbenic.

Za mojo državo in ljudstvo voda ni le eden od dragocenih naravnih virov. Je del naše zgodovine, kulture, čustev, celo naše ustave. Menimo, da je nesporna človekova pravica in javna dobrina, ki je ni mogoče nadomestiti – lokalno in globalno. Postavili smo jo za temelj naše diplomacije in mednarodnega odziva na trojno planetarno krizo.

Morda ne preseneča, da se je Slovenija kot partnerica tega paviljona ponudila, da bo sodelovala pri organizaciji tematskega dne o miru, varnosti in zdravju. Skozi zgodovino smo se iz prve roke naučili, da je voda lahko mirovni posrednik. Po koncu oboroženih spopadov v nekdanji Jugoslaviji je bilo sodelovanje v zvezi z vodo v savskem bazenu prva priložnost za države, da ponovno sodelujejo in pišejo nove pozitivne zgodbe.

V zadnjem letu smo bili priča *rušilni moči* dinamike konfliktov zaradi vode v mnogih delih sveta. Prav tako pa smo bili priča, kako lahko sodelovanje na področju vode *vodi k miru* na območjih, ki so jih prizadeli konflikti. Eden od najbolj navdihujočih primerov z daljnosežnim učinkom je delo organizacije EcoPeace Middle East, ki združuje izraelske, jordanske in palestinske okoljevarstvenike za zaščito vode ter tudi miru in stabilnosti.

S srcem in dušo so pripravljali ta vodni paviljon in izjemno žalostno je, da ne morejo biti tukaj. Toda odsotni so ravno zaradi razlogov, zaradi katerih je njihovo delo tako zelo pomembno.

Jutri se bom udeležila dogodka voditeljev o pospeševanju ukrepanja na področju vode in podnebja. Zavzemala se bom za tri točke, ki so v središču mojih prizadevanj:

1. Voda je pomembna tako za blaženje kot prilagajanje. Medtem ko postaja vloga vode pri prilagajanju podnebnim spremembam vse bolj priznana, se medsebojnemu vplivu med sladko vodo in blažitvijo podnebnih sprememb še vedno ne namenja dovolj pozornosti. Želim, da se na tej konferenci pogodbenic ta vrzel odpravi.
2. Ohraniti moramo pozitiven zagon, ustvarjen na konferenci Združenih narodov o vodi. Dosežen je bil dogovor o tretji konferenci Združenih narodov o vodi leta 2026, v pripravi pa je tudi strategija Združenih narodov o vodi. Uskladimo svoje cilje glede na nujnost in svoj odziv s potrebami.
3. Ponovno pozivam k odločnemu glasniku za vodo na mednarodni ravni. Poziv za imenovanje posebnega odposlanca Združenih narodov za vodo je generalnemu sekretarju Združenih narodov poslalo 150 držav. Razočarana sem, da po več kot enem letu še ni bil izpolnjen.

Ne nazadnje se želim pokloniti osrednji vlogi žensk pri ukrepanju na področju vode. Ne samo zato, ker so nesorazmerno prizadete, temveč zato, ker so močna gonilna sila ukrepanja na področju vode in miru. Slovenija je članica koalicije več deležnikov za pospeševanje enakosti spolov na področju vode. Svet potrebuje močna partnerstva, da bi okrepili udeležbo žensk in njihovo vodilno vlogo na področju vode in podnebja.